text: To lastbiler i alvorlig ulykke på motorvejen lige syd for grænsen
  10 marts 2016 kl. 05.45
  To lastbiler med danske anhængere var sent onsdag aften involveret i en ulykke på den tyske motorvej A7 ved Flensborg.
  De to lastbiler kørte af ukendte årsager op i hinanden, da de var på vej mod nord og den danske grænse.
  Tre personer blev kvæstet og måtte frigøres af brandfolk fra Weding og Tarp. De tilskadekomne blev kørt til behandling på hospital i Flensborg. Der skete også omfattende skader på de implicerede lastbiler.
  Mens redningsarbejdet stod på var motorvejen spærret i retning mod den danske grænse - og trafikken blev omdirigeret via Flensborg.
  Der er i den seneste tid sket flere alvorlige ulykker på motorvejen syd for grænsen i forbindelse med kødannelser på grund af den udvidede danske kontrol ved indrejse - men onsdag aften gled trafikken normalt.
  